শুধু খাদ্যাভ্যাসে পরিবর্তন আনলে, কাঙ্ক্ষিত কোমর পাওয়া সম্ভব না। এ জন্য ঘামও ঝরাতে হবে। কোমর কমাতে ব্যায়াম করতে হবে নিয়মিত। যদি কোনো তাড়াহুড়ো না থাকে, করতে পারেন দৌড়ানো, সাইকেল চালানো, দড়ি লাফানোর মতো ব্যায়ামগুলো। এটি শরীর ও কোমরের মেদ ঝরাবে। আরেকটু দ্রুত মেদ ঝরাতে সাঁতারে অভ্যস্ত হতে পারেন। পাহাড়ি এলাকায় হিল ওয়াকিং করেও মেদ ঝরানো যায়। ফার্মগেটের ম্যাক্সিমাম ফিটনেস জিমের প্রধান প্রশিক্ষক মাহাবুবুর রহমান জানালেন, নির্দিষ্ট কিছু ব্যায়াম নিয়ম মেনে করলে দ্রুত কোমর কমানো সম্ভব। প্রথমেই করতে পারেন, ক্রাঞ্চ। এই ব্যায়ামটি করতে প্রথমেই হাঁটু ভাঁজ করে মেঝেতে চিৎ হয়ে শুয়ে পড়ুন। এবার দুই হাত মাথার দুই পাশে আস্তে করে স্পর্শ করুন। এবার শরীরের ওপরের অংশ আস্তে আস্তে ওপরে ওঠান। এভাবে ২০ থেকে ৩০ বার করে তিন সেটে করুন। তারপর করুন লেগ রেইস ব্যায়ামটি। এ ক্ষেত্রে মাটিতে শুয়ে হাত দেহের দুই পাশে রাখুন, এবার পা জোড়া করে রেখে আস্তে আস্তে দুটো পাই মাটি থেকে ৯০ ডিগ্রি কোণে ওপরে তুলুন। এটি ২০ থেকে ২৫ বার করে তিন সেটে করুন।